BTS โก่งราคาเพิ่มทุนไม่ต่ำกว่า80 สตางค์
BTS&nbsp; แก้ไขราคาขายหุ้นเพิ่มทุนไม่ต่ำกว่าหุ้นละ 0.80บาท หลังราคาในตลาดปรับตัวสูง
28 ก.ค. 2553

BTS  แก้ไขราคาขายหุ้นเพิ่มทุนไม่ต่ำกว่าหุ้นละ 0.80บาท หลังราคาในตลาดปรับตัวสูง
บริษัท บีทีเอส กรุ๊ป โฮลดิ้งส์ (BTS)  เปิดเผยถึงการจัดประชุมสามัญผู้ถือหุ้นประจำปี 2553 ในวันที่29 ก.ค.นี้ว่าจะมีการเพิ่มวาระแก้ไขในส่วนของราคาเสนอขายหุ้นเพิ่มทุนซึ่งจะจัดสรรให้แก่กลุ่มผู้ลงทุนประเภทสถาบันการเงินหรือกลุ่มลูกค้าของบริษัทหลักทรัพย์ที่ทำหน้าที่เป็นผู้จัดจำหน่ายหลักทรัพย์ของบริษัทฯ จากเดิมที่กำหนดให้เสนอขายในราคาหุ้นระหว่างหุ้นละ 0.60 บาท ถึง 0.70 บาท เป็น กำหนดให้เสนอขาย ในราคาหุ้นไม่ต่ำกว่าหุ้นละ 0.80 บาทล่าสุดราคาหุ้น BTS อยู่ที่ 0.83 บาท บวก 0.01 บาทจากวันก่อน 
ส่วนการเพิ่มวาระนี้เกิดขึ้นภายหลังจากบริษัทได้รับแจ้งจากนายคีรี กาญจนพาสน์ ซึ่งเป็นผู้บริหารและผู้ถือหุ้นของบริษัทฯ ทั้งนี้  เนื่องจากราคาตลาดของหุ้น ของบริษัทได้ปรับตัวสูงขึ้นในช่วงระยะเวลาที่ผ่านมา   และการปรับราคาเสนอขายหุ้นให้สูงขึ้น จะเป็นประโยชน์ต่อทั้งบริษัทฯ และผู้ถือหุ้น เนื่องจากบริษัทฯ จะได้รับชำระเงินค่าหุ้นเพิ่มขึ้นในขณะที่จำนวนหุ้นที่จำหน่ายยังคงเท่าเดิม       ก่อนหน้านี้บริษัทฯ ได้ออกและจำหน่ายหุ้นเพิ่มทุนให้แก่ผู้ถือหุ้นเดิมและผู้ลงทุนประเภทสถาบันการเงินและกลุ่มลูกค้าของผู้จัดจำหน่ายหลักทรัพย์แล้วเป็นจำนวนรวมทั้งสิ้น 19,032,004,098 หุ้น  ในราคาหุ้นละ 0.63 บาท ซึ่งทำให้ บริษัทฯ ได้รับเงินทั้งสิ้น 11,990,162,581.74 บาท และเพียงพอสำหรับการชำระคืนหนี้เงินกู้วงเงินที่ 1จำนวนเงิน 12,000 ล้านบาท แก่ธนาคารกรุงเทพ   ปัจจุบันบริษัทฯ ยังมีหุ้นอีกจำนวน1,118,700,611 หุ้น ที่จะสามารถเสนอขายให้แก่กลุ่มผู้ลงทุนประเภทสถาบันการเงินหรือกลุ่มลูกค้าของบริษัทหลักทรัพย์ที่ทำหน้าที่เป็นผู้จัดจำหน่ายหลักทรัพย์ของบริษัทฯ ได้ต่อไป